Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

El dia 3 d’octubre, durant la vaga en què es va aturar tot el Principat per protestar contra la repressió del primer d’octubre, a Reus es van organitzar dues marxes lentes per la AP-7 i la A-7. Arran d’aquelles dues protestes ja s’han expedit les primeres sancions econòmiques d’aquella jornada. Més d’un mes després, dues persones que van participar en aquella concentració han rebut multes que impliquen la retirada de quatre punts del carnet de conduir i una sanció de dos-cents euros, que serà de cent si es paga abans de la data estipulada.

El motiu que consta en la multa és que no van obeir ‘les ordres dels agents de l’autoritat en servei de regulació del trànsit’ durant la protesta pacífica que es va fer en les dues carreteres. El Comitè de Defensa de la República de Reus preveu de recopilar moltes més multes aquests dies vinents. ‘Són les primeres de moltes multes. Els mossos no van mirar prim i van identificar repetidament tots els cotxes de la protesta’, recorda un dels presents a la concentració.

Tot i que els CDR encara no s’havien reactivat després de l’1-O i no van ser els impulsors de la protesta, el comitè de Reus centralitza les denúncies. La raó és que han obert caixes de resistència perquè tothom qui va participar en les mobilitzacions pugui tenir cobertura legal. ‘Tenim una caixa de solidaritat per a socialitzar totes les sancions i proporcionar una defensa jurídica als qui participen en aquestes mobilitzacions’, diuen. El CDR assegura que ha acumulat prou diners per a pagar aquestes sancions.

La solidaritat amb què s’ha finançat aquesta caixa de resistència va més enllà de l’aportació econòmica. Un grup d’advocats que també va oferir cobertura legal en els col·legis de la capital del Baix Camp l’1 d’octubre ha constituït una associació per a oferir els seus serveis als afectats per les sancions econòmiques.

És previst que el nombre de sancions creixi aquests dies. En l’aturada de país del 8 de novembre es va tornar a convocar una marxa lenta pel port de Tarragona –aquesta ja convocada pels CDR– i també s’hi va identificar molta gent.